閔雨詩
作者：李覯
朝代：宋

paragraphs: 吳江之南，是曰豐國。
五種之生天下食，一歲不登，吾民菜色。
如何天不仁，縱彼旱孽稱其神。
矯矯赤龍推火軒，來自東南山。
咸池愞水不敢沃，陽侯失色愁烹煎。
況茲畎畝流涓涓，何足吸之唇齒間。
但見禾與黍，蓬勃紅塵起。
土伯敕其屬，掃路迎饑鬼。
哀哉氓蚩蚩，託身釜鬲惟蒸炊。
小人怨咨君子知，天生天殺今其時。
我聞皇穹大德在生育，愛養萬物同嬰兒。
産民之身賦民食，中道絕之何所爲。
當時冥冥間，委作非其宜。
山川之神各守土，羣龍受位司天池。
上帝當軒親戒敕，十日一雨無愆期。
帝心仁且信，臨下固不疑。
謂言庶事有分職，屏去視聽思無爲。
安知愚下鬼，負德孤恩難制指。
弄天之權侮人命，貪嗜牛羊邀祭祀。
忽焉一物不稱情，因教此旱災生靈。
雷霆之官畏罪莫敢諫，頭枕天鼓眠不醒。
帝在紫微垣，下隔千里雲。
徒勞銜血向空哭，帝心雖聖安得聞。
北斗侍帝側，斡運氣母均四時。
五星暨衆宿，照曜亡偏私。
夫何容此鬼，恣行胸臆輕天威。
定是機務繁，耳目有所遺。
小臣亦何者，草莽負奇節。
欲係神頸無長繩，欲斬龍頭劍鋒缺。
皇穹如未察凶邪，空使小臣心鬰結。